Mail & Guardian

The Mail & Guardian estas nacia sud-afrika semajna gazeto. Ĝin eldonas M&G Media, kies plimulta posedanto, kun 87.5-procenta parto, estas la zimbabva amaskomunikila entreprenisto Trevor Ncube, kiu ankaŭ funkcias kiel ĝia prezidanto.  La brita gazeto The Guardian posedas pliajn 10 procentojn. The Mail & Guardian estas unu el la malmultaj sud-afrikaj gazetoj ne posedataj de la kvar amaskomunikilaj konglomeraĵoj CTP/Caxton, SIM (ĝis 2013 Independent News & Media), Times Media Group (antaŭe Johnnic Communications), kaj Naspers.  

La redakcio de la gazeto situas en Johanesburgo. Ĝi ĉefe fokusiĝas al politiko, la medio, civila socio kaj komerco. Ferial Haffajee estis ĉefredaktorino de 2004 ĝis 2009. Ŝi estis la unua virino kiu havis tian postenon en grava sudafrika gazeto. La eldonkvanto en la kvara trimestro de 2015 estis iom pli ol 33 000 ekzempleroj. 

La Mail & Guardian estas konsiderita gazeto de registro por Sud-Afriko. 

 Historio 
La gazeto estis fondita komence de 1985 sub la nomo Weekly Mail fare de iamaj ĵurnalistoj de la Rand Daily Mail kaj Sunday Express, kiuj antaŭe estis fermitaj. La originaj akciuloj estis ĵurnalistoj, akademianoj kaj komercistoj. Devenante de la liberala tradicio de siaj antaŭuloj, ĝia kritiko de apartismo baldaŭ kondukis al konfliktoj kun la tiama registaro, kio rezultigis provizoran malpermeson de publikigo en 1988. De la 20-a de junio ĝis la 4-a de septembro 1990, la gazeto estis eldonita ĉiutage kiel The Daily Mail, sed revenis al semajna publikigo pro financaj kialoj.  

En 1991, dum la transiro al la nova demokratia Sud-Afriko, la Weekly Mail, kune kun The Guardian, malkovris la tiel nomatan skandalon "Inkathagate", kiu rivelis, ke parto de la buĝeto de la armeo estis deturnita por finance subteni la Inkatha Freedom Party, supozeble por fortigi ĝian pozicion kontraŭ la Afrika Nacia Kongreso. Ĉi tiu kunlaboro ankaŭ markis la komencon de la eniro de The Guardian kiel akciulo en la finance malsana gazeto, kiu estis publikigita kiel Weekly Mail & Guardian ekde 1992. En 1995, The Guardian akiris plimultan parton en la gazeto, kiu poste alprenis sian nunan nomon. En 2002, The Guardian vendis la plimulton de siaj akcioj al Ncube.

Komence de 1994, la Mail & Guardian fariĝis la unua afrika novaĵretejo kiu aperis enrete. 

 Referencoj 

 Eksteraj ligiloj 

 Mail & Guardian surrete
 SAARFa Retejo
 Voices of Africa

Kategorio:Gazetoj
Kategorio:Sud-Afriko